《磬湖之侧累拳石为山岩谷幽邃有巫庐台霅之趣》
宋代·喻良能

背湖临槛碧崔嵬，万壑千岩咫尺开。
坐觉巫峰天际落，忽惊庐阜眼中来。
地偏未害心还远，潭小何妨水自回。
竟日相看两不厌，老夫真个似童孩。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。